DA lê klag teen Wes-Randse burgemeesterArgieffoto: SAPD Die DA het ŉ strafregtelike klag teen Maphefo Mogale Letsie, burgemeester van die Merafong City- plaaslike munisipaliteit (Carletonville) aan die Wes-Rand, aanhangig gemaak. Ina Cilliers, ŉ DA-lid van die Gautengse wetgewer, het Sondag in ’n verklaring gesê die party het Letsie van diefstal en korrupsie aangekla nadat inwoners van Merafong geld in goeder trou betaal het vir elektrisiteit wat deur Eskom voorsien is. Dié geld is egter nooit deur die munisipaliteit aan Eskom oorbetaal is nie. “Die saaknommer is 349/8/2020 en ons het bevestiging van die Suid-Afrikaanse Polisiediens in Carletonville gekry dat die saak ondersoek word,” het Cilliers gesê. Luidens die verklaring is die inwoners van Merafong as gevolg van die beweerde oortreding onderwerp aan ŉ vermindering in die verskaffing van elektrisiteit aan die munisipaliteit deur Eskom. Dít terwyl hulle die munisipaliteit betaal het vir die verskaffing van elektrisiteit. Die kragvoorsiener het vroeër vanjaar aangedui dat die munisipaliteit se kragrekening met R272 214 596 agterstallig is nadat die munisipaliteit nie sy skuld aan Eskom vereffen het nie. “Dit is onaanvaarbaar dat Merafong nie vir elektrisiteit betaal nie terwyl die munisipaliteit geld van inwoners invorder vir die verskaffing van elektrisiteit,” het Cilliers gesê.